FI Euroopan unionin virallinen lehti C 86/7

Kuulemismenettelystä vastaavan neuvonantajan loppukertomus (1)

Telefónica Deutschland / E-Plus

(M.7018)

(2015/C 86/06)

I KIRJALLINEN MENETTELY

A. Johdanto

1. Euroopan komissio, jäljempänä ’komissio’, vastaanotti 31. lokakuuta 2013 sulautuma-asetuksen (2) 4 artiklan mukaisen ilmoituksen ehdotetusta yrityskeskittymästä, jolla Telefónica Deutschland Holding AG, jäljempänä ’Telefónica’ tai ’ilmoituksen tekijä’, hankkii sulautuma-asetuksen 3 artiklan 1 kohdan b alakohdassa tarkoitetun yksinomaisen määräysvallan yrityksessä E-Plus Mobilfunk GmbH & Co. KG, jäljempänä ’E-Plus’. Ehdotetusta keskittymästä käytetään jäljempänä nimitystä ’liiketoimi’. Telefónica ja E-Plus ovat jäljempänä yhdessä ’osapuolet’.

2. Ensimmäisen tutkimusvaiheen perusteella komissiolla oli vakavia epäilyjä siitä, soveltuuko liiketoimi sisämarkkinoille. Komissio aloitti 20. joulukuuta 2013 sulautuma-asetuksen 6 artiklan 1 kohdan c alakohdan mukaisen menettelyn. Ilmoituksen tekijä esitti kirjallisia huomautuksia 15. tammikuuta 2014.

B. Väitetiedoksianto

3. Komissio antoi 26. helmikuuta 2014 väitetiedoksiannon, jossa se esitti alustavana näkemyksenään, että liiketoimi estäisi olennaisesti tehokasta kilpailua merkittävällä osalla sisämarkkinoita sulautuma-asetuksen 2 artiklan mukaisesti.

4. Komissio asetti väitetiedoksiantoon vastaamisen määräajaksi 12. maaliskuuta 2014. Osapuolet samoin kuin E-Plusin emoyhtiö Koninklijke KPN NV, jäljempänä ’KPN’, vastasivat määräpäivään mennessä. Ilmoituksen tekijä pyysi vastauksessaan muodollista suullista kuulemista.

C. Oikeus tutustua asiakirja-aineistoon

5. Ilmoituksen tekijälle annettiin alun perin mahdollisuus tutustua CD-ROM-levyllä oleviin asiakirjatiedostoihin 27. helmikuuta 2014. Ilmoituksen tekijä pyysi 3. maaliskuuta 2014 kilpailun pääosastolta oikeutta tutustua asiakirja-aineistoon laajemmin. Kilpailun pääosasto käsitteli pyynnön.

6. Ilmoituksen tekijä sai tutustua asiakirjoihin myös 10. maaliskuuta, 4. huhtikuuta, 25. huhtikuuta, 8. toukokuuta ja 16. kesäkuuta 2014.

D. Kolmannet, joiden etua asia koskee, ja jäsenvaltioiden toimivaltaiset viranomaiset

1) Kolmansien hyväksyminen

7. Annoin perustellusta pyynnöstä Deutsche Telekom AG:lle, jäljempänä ’Deutsche Telekom’, Vodafone Group plc:lle, jäljempänä ’Vodafone’, freenet AG:lle, jäljempänä ’freenet’, l&l Telekom GmbH:lle, jäljempänä ’1&1 Telekom’, Drillisch AG:lle, jäljempänä ’Drillisch’, ja Airdata AG:lle, jäljempänä ’Airdata’, oikeuden tulla kuulluiksi kolmansina, joiden etua asia koskee. Täytin myös kaikkien edellä mainittujen pyynnöt osallistua muodolliseen suulliseen kuulemiseen.

2) Kolmantena kuulemista koskevan pyynnön hylkääminen

8. Yksityinen konsulttiyritys esitti pyynnön tulla kuulluksi kolmantena sulautuma-asetuksen 18 artiklan 4 kohdan mukaisesti. Hylkäsin pyynnön päätöksen 2011/695/EU 5 artiklan 3 kohdan mukaisesti 25. helmikuuta 2014 päivätyllä kirjeellä sekä 7. maaliskuuta 2014 tehdyllä päätöksellä.

9. Tiivistetysti sanottuna konsulttiyritys ei ollut osoittanut ”riittävää etua” tulla kuulluksi kolmantena (3). Tähän liittyen katson, että asiantuntemus kyseisellä alalla ja pelkkä ilmaus kiinnostuksesta komission tutkimukseen eivät riitä osoittamaan, että on olemassa sulautuma-asetuksen 18 artiklan 4 kohdassa tarkoitettu ”riittävä etu”. Lisäksi i) pelkästään se seikka, että kolmantena kuulemista koskevan pyynnön esittäjä on ostanut asiassa käsiteltävän tyyppisiä vähittäispalveluja, ei yksinään riitä perusteeksi soveltaa sulautuma-asetuksen 18 artiklan 4 kohtaa; ii) konsulttiyrityksen tarkoituksena ei ollut toimia ”kuluttajayhdistyksenä”; ja iii) yrityksen väitetyllä muita suuremmalla asiantuntemuksella ehdotetun sulautuman arviointiin ei ollut vaikutusta siihen, oliko sillä sulautuma-asetuksen 18 artiklan 4 kohdassa tarkoitettu ”riittävä etu”.

3) Jäsenvaltioiden toimivaltaiset viranomaiset

10. Kunkin jäsenvaltion kansalliset kilpailuviranomaiset kutsuttiin suulliseen kuulemiseen. Pyynnöstä kutsuin sulautuma-asetuksen täytäntöönpanoasetuksen 15 artiklan 3 kohdan perusteella muodolliseen suulliseen kuulemiseen myös Itävallan televiestintäalan sääntelyviranomaisen (Rundfunk und Telekom Regulierungs GmbH) ja Saksan Bundesnetzagenturin.

II SUULLINEN MENETTELY

A. Muodollisen suullisen kuulemisen osallistujat

11. Muodollinen suullinen kuuleminen pidettiin 17. maaliskuuta 2014. Siihen osallistuivat — osapuolet ja KPN sekä niiden ulkopuoliset oikeudelliset ja taloudelliset neuvonantajat; — kolmansina osapuolina Deutsche Telekom, Vodafone, freenet, 1&1 Telekom, Drillisch ja Airdata, joista osalla oli apunaan ulkopuoliset neuvonantajat; — asiaa käsittelevät komission yksiköt; — 10 jäsenvaltion (Belgia, Saksa, Espanja, Ranska, Italia, Alankomaat, Latvia, Unkari, Suomi ja Yhdistynyt kuningaskunta) kilpailuviranomaiset; ja — jäsenvaltioiden muut toimivaltaiset viranomaiset, nimittäin Bundesnetzagentur (Saksa) ja Rundfunk und Telekom Regulierungs GmbH (Itävalta).

B. Suljetut kuulemiset

12. Osapuolten pyynnöstä osa niiden esityksistä järjestettiin suljetuin ovin.

III MENETTELY MUODOLLISEN SUULLISEN KUULEMISEN JÄLKEEN

A. Asiaseikkoja koskeva kirje

13. Komissio lähetti 4. huhtikuuta 2014 asiaseikkoja koskevan kirjeen ilmoituksen tekijälle. Osapuolet ja KPN esittivät huomautuksensa asiaseikkoja koskevasta kirjeestä 10. huhtikuuta 2014.

B. Korjaustoimenpiteet

14. Ilmoituksen tekijä esitti ensimmäiset sitoumuksensa 10. huhtikuuta 2014, ja komissio toteutti näitä sitoumuksia koskevan markkinatestin 11. huhtikuuta 2014. Ilmoituksen tekijä esitti 28. huhtikuuta 2014 toiset sitoumukset, joita koskeva markkinatesti aloitettiin 30. huhtikuuta 2014. Ilmoituksen tekijä toimitti lopulliset sitoumukset 29. toukokuuta 2014.

C. Uusi kolmas, jonka etua asia koskee

15. Pyynnöstä hyväksyin Mass Response Services GmbH:n menettelyyn kolmantena, jonka etua asia koskee.

D. Päätösluonnos

16. Olen tarkastellut päätösluonnosta päätöksen 2011/695/EU 16 artiklan 1 kohdan mukaisesti ja tullut siihen tulokseen, että siinä käsitellään ainoastaan sellaisia väitteitä, joista ilmoituksen tekijälle ja KPN:lle on annettu mahdollisuus esittää näkemyksensä.

IV PÄÄTELMÄT

17. Katson kaiken kaikkiaan, että menettelylliset oikeudet ovat tosiasiallisesti toteutuneet tässä asiassa.

Bryssel 25. kesäkuuta 2014. Joos STRAGIER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29) 16 ja 17 artiklan mukaisesti.

(2) Neuvoston asetus (EY) N:o 139/2004, annettu 20 päivänä tammikuuta 2004, yrityskeskittymien valvonnasta (”sulautuma-asetus”) (EUVL L 24, 29.1.2004, s. 1).

(3) Sulautuma-asetuksen 18 artiklan 4 kohdassa, yrityskeskittymien valvonnasta annetun neuvoston asetuksen (EY) N:o 139/2004 täytäntöönpanosta annetun komission asetuksen (EY) N:o 802/2004 (EUVL L 133, 30.4.2004, s. 1, ”sulautuma-asetus”) 11 artiklassa ja päätöksen 2011/695/EU 5 artiklan 2 kohdassa todetaan, että jos kolmannet, toisin sanoen luonnolliset henkilöt tai oikeushenkilöt, jotka eivät ole ilmoituksen tekijöitä tai muita osapuolia, haluavat tulla kuulluiksi sulautuma-asetuksen 18 artiklan ja sulautuma-asetuksen täytäntöönpanoasetuksen 16 artiklan 1 kohdan nojalla, niiden on osoitettava sulautuma-asetuksen 18 artiklan 4 kohdan toisessa virkkeessä tarkoitettu ”riittävä etu”. Päätöksen 2011/695/EU 1 artiklan 2 kohdasta ja 5 artiklan 2 kohdasta seuraa, että arvioidessaan, onko pyynnön esittäjä osoittanut riittävän edun, kuulemismenettelystä vastaava neuvonantaja ottaa sulautuma-asioissa huomioon, koskeeko ehdotettu sulauma pyynnön esittäjää, ja jos koskee, niin missä määrin.